VENDIM

Nr. 248, datë 9.8.2023
MBI NJË NDRYSHIM NË VENDIMIN E BORDIT TË ERE-s NR. 58, DATË 31.3.2022, “MBI LICENCIMIN E SHOQËRISË “HEC TËRFOJA” SHPK, NË VEPRIMTARINË E PRODHIMIT TË ENERGJISË ELEKTRIKE NGA HEC “TËRFOJA”, ME KAPACITET TË INSTALUAR 1980 kw”, I NDRYSHUAR

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; nenit 53, pika 2, të ligjit nr. 44/2015, “Kodi i Procedurave Administrative të Republikës së Shqipërisë”; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 9.8.2023, mbasi shqyrtoi relacionin me nr. 138/5 prot., datë 4.8.2023, të përgatitur nga Drejtoria e Licencimit, Autorizimeve dhe Mbikëqyrjes, “Mbi një ndryshim në vendimin e Bordit të ERE-s nr. 58, datë 31.3.2022, ‘Mbi licencimin e shoqërisë ‘HEC Tërfoja’ sh.p.k., në  veprimtarinë e prodhimit të energjisë elektrike nga HEC ‘Tërfoja’, me kapacitet të instaluar 1980 kw”, i ndryshuar”,

konstatoi se:

- Bordi i ERE-s me vendimin nr. 58, datë 31.3.2022, i ndryshuar me vendimin nr. 125, datë 4.4.2023, vendosi të licencojë shoqërinë “HEC Tërfoja” sh.p.k., në veprimtarinë e prodhimit të energjisë elektrike nga HEC “Tërfoja”, me kapacitet të instaluar 1980 kw, për një afat 30-vjeçar, me kusht që të depozitojë në ERE lejen e përdorimit të burimit ujor të rinovuar brenda datës 18.4.2023.

- ERE iu drejtua Agjencisë së Menaxhimit të Burimeve Ujore (AMBU) dhe për dijeni shoqërisë “HEC Tërfoja” sh.p.k., me shkresën nr. 138/2 prot., datë 7.4.2023, duke e njoftuar për ndryshimin e vendimit të Bordit dhe detyrimin që i është lënë shoqërisë “HEC Tërfoja” sh.p.k. për të dorëzuar lejen e rinovuar të përdorimit të burimit ujor brenda datës 18.4.2023.

- Me shkresën e protokolluar në ERE me nr. 138/3 prot., datë 13.4.2023, AMBU-ja ka konfirmuar se shoqëria “HEC Tërfoja” sh.p.k. ka riaplikuar për rinovimin e lejes së përdorimit të burimit ujor sipërfaqësor, por gjatë këtij aplikimi ka lindur nevoja për plotësimin e disa kushteve të evidentuara nga organet e menaxhimit të burimeve ujore. Gjithashtu, AMBU-ja ka ritheksuar se procedurat e trajtimit të një aplikimi të tillë mund të tejkalojnë dhe afatin prej 90 ditësh. 

- Me shkresën e protokolluar në ERE me nr. 1128/1 prot., datë 27.7.2023, shoqëria ka depozituar lejen e përdorimit të burimit ujor sipërfaqësor me nr. serie 000194, nr. 219 prot., datë 17.7.2023, të miratuar me vendimin nr. 17, datë 12.7.2023, të Këshillit të Basenit Ujor Drin-Bunë për përdorimin të burimit ujor për HEC “Tërfoja”, me një afat 5-vjeçar, deri më 12.7.2028. 

- Me depozitimin e këtij dokumenti, shoqëria ka realizuar rinovimin e lejes së përdorimit të burimit ujor, por duke qenë se kjo leje nuk mbulon të gjithë periudhën e licencimit dhe po ashtu, i nënshtrohet rinovimit, vlerësohet që kjo pikë të ndryshojë, duke i lënë kusht shoqërisë që të depozitojë në ERE, lejen e rinovuar për përdorimin e burimit ujor sipërfaqësor për prodhim hidroenergjie nga HEC “Tërfoja” brenda datës 12.7.2028. 

- Në nenin 53, pika 2, të ligjit nr. 44/2015, “Kodi i Procedurave Administrative i Republikës së Shqipërisë”, parashikohet, se: përveçse kur parashikohet ndryshe në këtë Kod, nëse ligji ose aktet nënligjore nuk parashikojnë një afat të caktuar për kryerjen e një veprimi procedural, organi publik që kryen procedurën cakton me vendim të veçantë një afat të arsyeshëm, sipas çështjes konkrete dhe në përputhje me parimin e ushtrimit të ligjshëm të diskrecionit.
Për gjithë sa më sipër, Bordi i ERE-s

VENDOSI:

1. Pika 2 e vendimit të Bordit të ERE-s nr. 58/2022, i ndryshuar, ndryshon dhe bëhet:

2. Shoqëria “HEC Tërfoja” sh.p.k. duhet të depozitojë në ERE lejen e rinovuar të përdorimit të burimit ujor sipërfaqësor për prodhim hidroenergjie nga HEC “Tërfoja” brenda datës 12.7.2028.
2. Drejtoria e Licencimit, Autorizimeve dhe Mbikëqyrjes të njoftojë shoqërinë “HEC Tërfoja” sh.p.k. për vendimin e Bordit të ERE-s.

Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

Petrit Ahmeti


